ባለሥለጣኑ የዕድገትና ትራንስፎርሜሽን ዕቅዱን 62 በመቶው አከናወነ
– በአምስት አመቱ የዕድገትና ትራንስፎርሜሽን ዕቅድ የመጀመሪያ ሶስት ዓመታት 9ሺህ156 ኪሎ ሜትር መንገድ መገንባቱን የኢትዮጵያ መንገዶች ባለሥልጣን አስታወቀ ።የባለሥልጣኑ የኮምኒኬሽን ዳይሮክቶሬት ዳይሬክተር ሳምሶን ወንድሙ ለዋልታ እንደገለጹት በዕድገትና ትራንስፎርሜሽን የእቅድ ዘመኑ በአጠቃላይ 14ሺ 787 ኪሎሜትር   ለመገንባት ታቅዶ እስካሁን 9ሺ156 ኪሎ ሜትር በመገንባት የእቅዱን 62 በመቶው መገንባቱን ተናግረዋል።በዘንድሮ የበጀት ዓመት የስድስት ወር አፈጻጸም 701 ኪሎሜትር የመንገድ ማጠናከር፤ ማሻሻልና ግንባታ መከናወኑን የገለጹት አቶ ሳምሶን በግማሽ ዓመቱ በ7ሺ 155 ኪሎሜትር መንገድ ላይ መደበኛ ጥገና ተካሂዷል ብለዋል።በበጀት ዓመቱ በአጠቃላይ ለመንገዶች ግንባታ ማስፈጸሚያ 30 ቢሊዮን ብር የተመደበ ሲሆን 8ነጥብ 8 ቢሊዮን ብር ከውጪ ብድርና እርዳታ ቀሪው ደግሞ ከመንግሥት የተመደበ መሆኑን አቶ ሳምሶን ገልጸዋል።ባለሥልጣን መሥሪያ ቤቱ በመንገድ ግንባታ ዘርፉ ያለውን ውደድር ለማጎልበት ጥረት እያደረገ  መሆኑን የጠቆሙት አቶ ሳምሶን  የተለያዩ መመዘኛዎችን ለሚያሟሉ  የአገር ውስጥ  ተቋራጮች የመንገድ ፕሮጀክቶች እየሠጠ እንደሆነ  ገልጸዋል ።የኢትዮጵያ መንገዶች ባለሥልጣን በመከናወን ላይ ያሉ በርካታ የመንገድ ፕሮጀክቶች በ2006 ዓ.ም እንዲጠናቀቁ ከፍተኛ ርብርብ እያደረገ መሆኑን ዋልታ ኢንፎርሜሽን ማዕከል ዘግቧል ።